Single origin kávy, teda kávy pochádzajúce z jednej oblasti a od jedného farmára, pražíme oveľa častejšie (niekoľkokrát do mesiaca) a tiež v menších dávkach. Aj preto je možné kúpiť naše jednodruhové kávy zvyčajne už tri či štyri dni po ich upražení. Na druhej strane blendy – kávové zmesi pražíme menej často (raz za mesiac, mesiac a pol), zato však v oveľa väčších množstvách. Blendy nechávame aj oveľa dlhšie odležať, kým sa zabalia, a preto zvyknú mať starší dátum praženia, napríklad pár týždňov. Tento proces im výrazne prospieva v dosiahnutí komplexného chuťového profilu. \r \r \r \r Čo sa týka dĺžky pražiaceho cyklu – ten vždy závisí od danej kávy. Každá káva totiž má rôzne parametre (tvrdosť, vlhkosť, veľkosť kávovníkových zŕn) a iné chuťové vlastnosti, ktoré správnym pražením potrebujeme dostať do výslednej chuti v šálke. Práve preto je každé praženie úplne iné – okrem času praženia, ktorý sa pohybuje od 10 do 19 minút, musí pražiar sledovať aj iné parametre, ako sú napríklad: tlak, teplota, vlhkosť vzduchu, vývoj zrna a pod.